MNENJE EVROPSKE CENTRALNE BANKE

z dne 25. januarja 2021

o predlogu uredbe o čezmejnih plačilih v Uniji

(CON/2021/3)

(2021/C 65/04)

Uvod in pravna podlaga

Evropska centralna banka (ECB) je 15. oktobra 2020 prejela zahtevo Sveta Evropske unije za mnenje o predlogu uredbe Evropskega parlamenta in Sveta o čezmejnih plačilih v Uniji (kodificirano besedilo) (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije (PDEU) v povezavi s četrto alineo člena 127(2) PDEU in četrto alineo člena 3.1 Protokola (št. 4) o statutu Evropskega sistema centralnih bank in Evropske centralne banke, saj predlagana uredba vsebuje določbe, ki se nanašajo na nemoteno delovanje plačilnih sistemov. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošne pripombe

Namen predlagane uredbe je kodificirati Uredbo (ES) št. 924/2009 Evropskega parlamenta in Sveta (2), kakor je bila nazadnje spremenjena z Uredbo (EU) 2019/518 Evropskega parlamenta in Sveta (3). ECB sicer na splošno pozdravlja kodificiranje, vendar ugotavlja, kot je navedeno v obrazložitvenem memorandumu k predlagani uredbi, da instrumenti, na katere vpliva kodifikacija, ne vsebujejo bistvenih sprememb, ampak le formalne spremembe, ki so potrebne zaradi samega kodificiranja. ECB je sprejela tudi mnenje (4) o predlogu Uredbe (EU) 2019/518 (5). Vendar so bile nekatere določbe Uredbe (EU) 2019/518 uvedene v okviru zakonodajnega postopka Unije po tem, ko je bil predlog Komisije predložen ECB, zato niso bile vključene v zahtevo za posvetovanje, ki jo je Svet naslovil na ECB. ECB zato glede na to, da prej ni imela priložnosti za podajo mnenja, in ob upoštevanju tega, da bo predlagana uredba sprejeta po rednem zakonodajnem postopku, ob tej priložnosti podaja mnenje o eni določbi predlagane uredbe, ki je bila uvedena z Uredbo (EU) 2019/518.

1. Posebne pripombe

1.1 Sklicevanje na referenčne devizne tečaje eura, ki jih izda ECB

Člen 4(1) predlagane uredbe, katerega cilj je dopolniti zahteve glede preglednosti in informacij, ki jih določa Direktiva (EU) 2015/2366 Evropskega parlamenta in Sveta (6) (v nadaljnjem besedilu: direktiva o plačilnih storitvah) v zvezi s storitvami pretvorbe valut (7), določa, da morajo ponudniki plačilnih storitev in pogodbene stranke, ki zagotavljajo storitve pretvorbe valut na bankomatu ali prodajnem mestu, navesti vsa nadomestila za pretvorbo valut kot odstotni pribitek na zadnji razpoložljivi referenčni devizni tečaj eura, ki ga izda ECB.

ECB od leta 1998 objavlja referenčne devizne tečaje eura (v nadaljnjem besedilu: ECBRR) na podlagi okvira, ki ga je odobril Svet ECB leta 1998 in ki je bil spremenjen leta 2015 (8) (v nadaljnjem besedilu: okvir ECBRR). ECBRR se zagotavljajo kot javno dobro za posamezne državljane in institucije (9), uporabljajo pa jih številne institucije. Cilj okvira ECBRR je ohraniti celovitost ECBRR z: (i) odsvetovanjem trgovanja po ECBRR in (ii) omejevanjem njihove uporabe za referenčne namene. Uporaba ECBRR za transakcije se močno odsvetuje, ECBRR pa se objavlja samo v informativne namene (10). V tem pogledu je okvir ECBRR namenjen okrepitvi razlikovanja med ECBRR in referenčnimi deviznimi tečaji, ki so namenjeni za transakcije.

Sklicevanje na ECBRR v predlagani uredbi bi lahko v nasprotju s cilji ECBRR ustvarilo vzpodbude za nekatere udeležence na trgu, da trgujejo po ECBRR. ECB zato priporoča, da se sklicevanje na ECBRR v členu 4 predlagane uredbe odstrani in nadomesti z ustreznim sklicevanjem na referenčni devizni tečaj, ki spada na področje uporabe uredbe o referenčnih vrednostih Unije (11) in ki se lahko uporabi v okviru nadomestil za pretvorbo valut. Točnost in celovitost takih referenčnih vrednosti, ki ju zagotavlja režim za upravljavce referenčnih vrednosti, uveden z navedeno uredbo, ščitita interese strank ponudnikov plačilnih storitev in pogodbenih strank, ki zagotavljajo storitve pretvorbe valut.

Kadar ECB priporoča, da se predlagana uredba spremeni, je konkretni predlog sprememb besedila s pripadajočimi pojasnili naveden v ločenem tehničnem delovnem dokumentu. Tehnični delovni dokument je dostopen v angleščini na spletni strani EUR-Lex.

V Frankfurtu na Majni, 25. januarja 2021 Predsednica ECB Christine LAGARDE

(1) COM(2020) 323 final.

(2) Uredba (ES) št. 924/2009 Evropskega parlamenta in Sveta z dne 16. septembra 2009 o čezmejnih plačilih v Skupnosti in razveljavitvi Uredbe (ES) št. 2560/2001 (UL L 266, 9.10.2009, str. 11).

(3) Uredba (EU) 2019/518 Evropskega parlamenta in Sveta z dne 19. marca 2019 o spremembi Uredbe (ES) št. 924/2009 glede nekaterih nadomestil za čezmejna plačila v Uniji in nadomestil za pretvorbo valut (UL L 91, 29.3.2019, str. 36).

(4) Glej Mnenje Evropske centralne banke CON/2018/38 z dne 31. avgusta 2018 o predlogu uredbe o nekaterih nadomestilih za čezmejna plačila v Uniji in nadomestilih za pretvorbo valut (UL C 382, 23.10.2018, str. 7). Vsa mnenja ECB so objavljena na spletni strani ECB na naslovu www.ecb.europa.eu.

(5) Predlog Uredbe (EU) 2019/518 Evropskega parlamenta in Sveta o spremembi Uredbe (ES) št. 924/2009 glede nekaterih nadomestil za čezmejna plačila v Uniji in nadomestil za pretvorbo valut (COM(2018) 163 final).

(6) Direktiva (EU) 2015/2366 Evropskega parlamenta in Sveta z dne 25. novembra 2015 o plačilnih storitvah na notranjem trgu, spremembah direktiv 2002/65/ES, 2009/110/ES ter 2013/36/EU in Uredbe (EU) št. 1093/2010 ter razveljavitvi Direktive 2007/64/ES (UL L 337, 23.12.2015, str. 35).

(7) Glej uvodno izjavo 8 predlagane uredbe.

(8) Glej okvir ECB za referenčne devizne tečaje eura, ki je dostopen na spletni strani ECB na naslovu www.ecb.europa.eu.

(9) Glej sporočilo za javnost ECB z dne 7. decembra 2015 o uvedbi sprememb pri referenčnih deviznih tečajih eura s strani ECB.

(10) Okvir ECBRR izrecno določa, da „izraz ‚referenčni tečaj‘ […] pomeni devizni tečaj, ki ni namenjen uporabi v tržnih transakcijah, in sicer niti neposredno niti posredno (kot temeljna referenčna vrednost). Namen tečajev je izključno informativen.“

(11) Uredba (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (UL L 171, 29.6.2016, str. 1).